لدەسپێکێ دبێژم، وەغەر خێربیت، ژبەرکو ل دوو ڕۆژێن بوریدا، رویدانا وەغەرکرنا (ناجی بالەتەیی) کو دبیتە بابێ بەرلەمانتارێ کورد لبەغدا (ئارام بالەتەیی)، ئەوێ ئەڤە نزیکی دوو هەیڤانە ب نەخۆشییا کورۆنایێ کەتی و رەوشا وی، نەیا جێگیربو و هیڤی و دوعا دکەین کو بسلامەتی ژێ دەربازبیت و خودێ سەبرو هەدارێ بدەت کەس و کارێن وان .
ئەو رویدانا کو باژێرێ دهۆکێ ب تایبەت و دەوروبەرا و هەرێما کوردستانێ ب جارەکێ غەمبارکری و کارڤەدانێن ڤێ رویدانا مەزن، کو ناخێ خەلکی هەژاندی و خەلک پێ داخباربووی ئەوبوو، ئەو سوزداری و ڤیانا دناڤبەرا کورو بابەکی دابۆ ژلایەکی، و ژلایێ دی، بێ ئومێدییا وی بابی بوو، کو ددیت ڕۆژ بۆ ڕۆژێ کورێ وی یێ تاقانە ئەوێ هێشتا دژییەکێ بچویکدا ب نڤیسینێن خۆ، کو ئاستێ وان نڤیسینا گەلەل لژیێ وی مەزنتربوون و بوان ئاستێن خۆ یێن خوێندنێ ئەوێن دەربازکرین ل ناڤخۆ و لدەرڤەی کوردستانێ و هەتا خوێندنا خۆ یا بلند بدوماهیێ ئینا و هێشتا دژییەکێ بچووکدا، پلا دکتورایێ بدەستخۆڤە ئینای، و لدیڤدا بویە بەرلەمانتار ل پەرلەمانێ عێراقێ، ئەو کور لپێش چاڤێن وی بابێ دل سۆتی، وەکو گولەکا گەش گاڤا د وەرییێت و هیڤییێن وی لێ دکەتە حەسرەت.
ئەڤ بارێ دەرونیێ مەزن، ئەز باوەرناکەم کو مڕۆڤەک هەبێت بشێت بەرگرییا وێ بکەت، ئەوبوو ئەو رویدانا دل تەزین بدویڤ خورائینا و بۆو ئەگەرا وێ چەندێ، کو خالێ ناجی روحا خۆ دانیتە سەر روحا کورێ خۆ یێ تاقانە، لداوییێ، دبێژم، مخابن، ژبەرکو دەرفەت هەبوو ئو چێدبوو کو رێرەوا رویدانا هاتبا گهۆرین و برەنگەکێ دی رێ لڤێ رویدان دلتەزین هاتباگرتن، گەر هنەک کارو پێداویستیێن پێدڤی ژبو حالەتێن بڤی رەنگی، هاتبان ئەنجامدان.
لڤێرە خالەکە گرنگ هەیە ئەوژی حالێ دەرونی یێ نەخۆشی و یێن کەسێن عەزیز و نێزیکی نەخۆشی نە، کو ئەو ئەرک، ئەرکێ سێکتۆرێ تەندروستی یێ گشتییە و کا وان چ کرییە دڤێ وارێدا و چەند بایەخ و پویتەدان دایە وی چەندێ.
د جفاکا مە کوردا دا، خەلکەک وەکو عاقلدار یان کەسێن دیار دناڤ جڤاکیدا، ب خۆبەخش، وی کاری ئەنجامددەن و نمونێن وان کەسان دیارن و بتایبەت لدهۆکێ کو سەرەدانا کەسێن لێقەومی و خودی موسیبەت دکەن، کو دروەشەک دەروونی خرابدانە و بۆ وان دئاخڤن و دلەی دلێ وان دەدەن و ئەو کار کارەکە پیرۆزە، ئەو دکەن و جهێ دەستخۆشیێ نە، بەلێ ئەو نەشێن جهێ پسپورێن دەروون ناسیدا کاردکەن بگرن، کو بزانستی سەرەدەریێ دگەل حالەتێن هۆسادا دکەن.
ئەز نزانم هەتا چەند نەخۆشخانە و بنگەهێن تەندروستی لکوردستانێ کەسێن دەرون ناس و پسپورێن دڤی واریدا کاردکەن هەنە، کو کارێ وان نە چارەسەرکرنا وان کەسا بیت، ئەوێن نەخۆشییێن دەرونی هەین، بەلکو بتنێ کارێ وان ئەوبیت، چاڤدێرییا نەخۆش و کەسوکارێن نەخۆشا بکەن و سەرەدەریێ دگەل رەوشا دەرونییا وان بکەن، گەر هات و درەوشەکا دەرونییا خرابدابن، و دەستێ هاریکاریی پێشکێشی وان بکەن ، ژبەرکو ئەڤ جورێن سەرەدەریا پسپورێن دەروناس، دگەل نەخۆش و کەسوکارێن وان نەخۆشێن نەخۆشییێن گران هەین، دا دکەن، لهەمی نەخۆشخانە و بنگەهێن تەندروستیێن زوربەی وەڵاتێن جیهانێدا یێت هەین. و زێدەتر رێڤەبەرییا نەخۆشخانا گرێبەستان دگەل کەسێن ئایینی دا دکەن، د هەمی ئۆل مەزهەباندا، کو گەر پێتڤی بوو، پرس ژ نەخۆش ی و کەس و کارێن نەخۆشی دهێت کرن گەر ئەو بخازن، ئەو ڤی کاری بو وان بێ بەرامبەر بکەن و ئەڤ کەسایەتیێن ئایینێ بهێن و دلێ وان ئارامکەن .
خالەکا دی یا فەر ئەوە، کو دختورێن دەروونی یان نورینگەهێن دەروونی دڤێت وەکو سەکتۆرێن دی یێن تەندروستی پویتە پێ بهێتەدان و وەکو بەشێ هەرە زۆرێ دەولەتێن جیهانێ و هنەک وەڵاتێن دەوروبەری کوردستانێ، نورینگەهێن تایبەت بن و بێ بەرامبەربن و سەر بدەولەتێ و ئیدارییا وان دەڤەرانڤەبن و ئامادەبن، کو دخزمەتا وان کەساندابن کو ئاریشێن دەروونی هەین یان دروەشێن نەئاسایی یێن دەروونیدا بن.